Minenn frunntlyckenn gruth vnndt ghutlycke ouerbedinghe wess ick vmb iuwir ersamenn wyssheyde willenn ghudess vormach stets vorgessannth. Ersamenn vorssichtighenn vundt wollwyssenn herenn vnndt ghudenn frunnde, ick sannte jnn dem vorledenn zomer ann mynenn weerdt tho Reuall, Hinryck Honnynnghuzenn, somyghenn rogghenn myth namenn lxv last, de westwart tho mynnem bestenn tho schickenn vnndt tho vorkopennde, my dar vor wedder tho bestellennde wynn, wanndt, krwdt, bussenn, harnisch vnndt allerhannde parsselenn, der my ganntz grot behoeff yss vnndt de menn alhir nach tho Reuall ofte Ryghe alsso nha proffythe nycht bekamenn kann so menn westwart woll hebbenn mach, etc. Suss, leuenn herrenn vnndt ghudenn frunnde, voruare yck, dat ssodanne rogghe vann noedthaluenn vnndt stormess weghenn tho juwir ersamenn stadt gekamenn sy vnndt lygghe by Ghodert Wintmoller in guder vorwarynnghe, so dat menn myth jw denn ofte annderenn rogghenn nycht wille vthstedenn, vnndt hope ik, leuenn frunnde, ik also id nycht myth juwenn erssamenn wyssheydenn ghemaketh ofte geholdenn hebbe beth her tho, dat myne gudere, ware, ofte kornn myth jw sollenn getoueth werddenn, dat my, kenneth Godt, mer schadenn machte doenn in thokamenndenn tydenn denne yck nw vann my schryuenn kann juwenn vorsichtighenn wyssheidenn, de jck degher flitich vnndt gantz ho&#x0364;chlick bidde, zehe sodane lxv leste rogghenn willenn frunntlick ghunnenn vnndt ghutlick thostedenn, dat mynn dennre Hannss Wulfram, dusse breeffwysser, moghe denn ssuluenn rogghenn enntfannghenn, vnndt so vort westwart schepenn tho mynnem bestenn, wente de rogghe in der zee nat wart, vnndt dat schipp was twyge vorvullet, vppe dat he vnnder eennss nycht vorderue edder my affhenndich ghemaketh werde, so gy, leuenn frunnde, woll konnenn merckenn, ssodaneth my nenenn fromenn wollde jnnbringhenn; hir jnne jw gutwillich vnndt frunntlick tho bewyssennde, gelyck gy begerennde werenn, oft mynn broder her Jwar vnndt yck jnn gelykenn vnndt vill swarerenn vnndt groterenn geschefftenn denenn vnndt frunntschopp bewyssenn mochtenn vnndt konndenn, oft dess behoeff wurde synnde juwen ersamenn vorssichtighenn wollwyssheidenn vnnde denn juwenn, de jck Gode allmechtich jnn vorhopeder wollfardt lannghe salich vnndt g[e]ssundt beuele, juwe fruntliche anntwort my tho benalenn. Gegeuenn vppe Wiborgh ame daghe sanctj Johannis ante portam latinamm jm etc. lxxxij(tenn) jare. Laurennss Axelssonn tho Aarstede, ritter, houethmann vppe Wyborch. Adress: Denn erssamenn voerssichtighenn vnndt wollwyssenn mannenn herrenn borghermeysterenn vnndt radtmannenn der stadt Danntzick, synen byssunder leuenn frunndenn vnndt ghudenn ghunnrenn.